**חילון? הדתה? - המאבק על זהות החינוך  בגליל העליון - צפת והמושבות 1880-1920**

**שמואל הר נוי ; המכללה האקדמית צפת**

התקופה המצוינת הייתה בעלת משמעות רבה לעיצוב זהותו ואופיו של החינוך בארץ ישראל כולה והגיעה גם לגליל העליון. הגליל העליון היה במרבית התקופה זו חבל ארץ מבודד ומנותק גאוגרפית, חומרית, חברתית ורוחנית. מערכת החינוך בצפת היוותה בשנים אלו זירת התגוששות וסיבה לעימותים ולהאשמות הדדיות, לעלילות ולהפצת בדותות, לסכסוכים ולחיסולי חשבונות, כל זאת בדרך המעבר מחינוך מסורתי לחינוך עברי לאומי.

מתחילת שנות השמונים של המאה ה-19, עם היווסדן של המושבות החדשות נוצרה מציאות חדשה בארץ ישראל כולה וגם בגליל העליון. מכורח מציאות זו, של הקרבה הגיאוגרפית לצד הניתוק של אזור הגליל העליון, נוצרו יחסי גומלין והשפעה הדדית, בין צפת למושבות החדשות בתחומי החיים שונים וגם בתחום החינוך. בסופו של דבר, במהלך מלחמת העולם הראשונה ואחריה, התבסס בצפת החינוך העברי-לאומי, ובמושבות התפתח מודל 'בית הספר הכפרי'. מודל שניסו להחיל את עקרונותיו גם בצפת. בתהליכים אלו, במעבר מחינוך מסורתי ב'חדר' לחינוך עברי-לאומי, עברו צפת והמושבות הסמוכות לה תהליכי חילון לצד נסיונות הדתה. מאבק זה הוא סיפורם של המנהיגים החינוכיים, מנהלי בתי הספר והמורים שנאבקו כנגד זרמים נגדיים חזקים, ועמדו בהצלחה במערכה לעיצוב הזהות והאופי של החינוך בגליל העליון כחינוך לאומי-עברי. בהרצאתי אציג את התהליכים, המאבקים, ההתמודדיות, ההשפעות ההדדיות והניסיון ליצירת זהות שפתית גלילית, כל זאת בדרך לחינוך עברי לאומי בצפת ובמושבות הגליל העליון בשנים 1880-1920.

**----------------------------------------**

**נשים דרוזיות פרופסיונליות בשוק העבודה היהודי: זהות, אתגרים וחסמים**

**אבתסאם ברכאת ; המכללה האקדמית צפת ואוניברסיטת בר-אילן**

מדינת ישראל מפרידה בין שוק העבודה היהודי לשוק העבודה הערבי דרך הענקה לא שוויונית של משאבים ושל פיתוח כלכלי. הפרדה זאת מהווה מנגנון הגזעה המייצר מרחב כלכלה יהודי מתקדם ונאור בנפרד ממרחב הכלכלה הפריפריאלי הערבי הנחשל (אבו-רביעה קוידר, 2017). אבו-רביעה קוידר (שם, 157- 159) ציינה שנשים בדויות פרופסיונליות, מודרות על ידי פרקטיקות הדרה של המערכת הפטריארכלית השבטית וגם על ידי פרקטיקות קולוניאליות המפלה נשים ערביות בהיותן ערביות. לעומת מחקרה של אבו-רביעה קוידר, נשים דרוזיות פרופסיונליות במחקר זה ציינו נרטיבים מגוונים בהתייחסותן לסוגיית האתגרים האתניים והלאומיים שעמדו בפניהן בהשתלבותן ובהתקדמותן בקרירה. הנרטיב השולט הוא הנרטיב של תיוג גזעי/אתני. רוב המשתתפות במחקר זה טענו שהתחרות וההתקדמות בסולם העבודה לא היו שוויוניים, כלומר, הן התאמצו כפליים מעמיתים/ות יהודיות כדי להתקדם בסולם הקרירה. הנרטיב השני, הקולוניאלי עסק באחרות שלהן, והדגיש את הנראות האקזוטית. המשתתפות הדגישו שהמעסיק היהודי תופש אותן כנשים אחרות, באופן קולוניאליסטי הרואה באחר כאקזוטי. הנרטיב השלישי שלהן הדגיש את חשיבות השליטה בשתי השפות (ערבית ועברית) ומדיניות ההעדפה המתקנת כפותחות הזדמנויות בפני נשים דרוזיות להשתלב בשוק העבודה היהודי.

לסיכום, "האחרות" של נשים דרוזיות כבנות מיעוט ממקמת אותן בעמדת התמקחות מתמדת ומאתגרת עם המעסיקים והעמיתות/ים היהודים כדי להתפתח מקצועית. בהרצאה זו אטען שנשים דרוזיות העובדות בשוק העבודה היהודי במקצועות הנחשבים ליוקרתיים (כמו רפואה, משפטים והנדסה) מאתגרות את המעסיקים והעמיתים בכך שהן דורשות וזוכות להכרה מקצועית, כלומר הן מתקדמות בסולם הקריירה כפרופסיונליות.

**----------------------------------------**

**קהילת שדה צופים במעלות - זהות בהתהוות**

**ז'נט כהן ; מכללה אקדמית צפת - החוג למדעי ההתנהגות**

קהילת 'שדה צופים' המורכבת בעיקר מחוזרים בתשובה (דור ראשון ושני), מתגוררת במעלות ומקיימת חיי קהילה תוססים מזה קרוב לעשור. הביוגרפיה הקבוצתית של חברי הקבוצה מורה על אופי ייחודי שאיננו רווח בסוציולוגיה החרדית המוכרת: מצד אחד אחד חרדים, מצד שני מתונים המבקשים ללמד את בניהם ובנותיהם 'דרך ארץ' (מחייבים לימודי ליבה בחינוך), ומצד שלישי, להם זיקה מסוימת כלפי הזרם המרכזי של החברה הישראלית מכוח חוויית החזרה בתשובה (לפחות ההורים). המסע שעברו חברי קהילת שדה צופים מראשית דרכם מורה על זהות בהתהוות: ראשיתה בפרבר החרדי – ביתר עלית הסמוך לירושלים – במקום זה התחדדה זהותם על רקע הניכור שחוו מצד הציבור החרדי ובעקבותיה העתיקו את מגוריהם צפונה.

בהרצאה אצביע על תחנות בחיי הקהילה שמכוחן התעצבה זהותה כפי שהיא היום.

**----------------------------------------**

**העיר טבריה במאה ה-8 לספירה (התקופה העבאסית) יחסי גומלין בין זהויות ותרבויות**

**יעל ארנון ; המכללה האקדמית צפת**

ברבע השני של המאה ה-7 לספירה עולה על במת ההיסטוריה דת חדשה. תוך מאה שנים מצליחים שליחיה לכבוש שטחים נרחבים, ממרכז אסיה ודרומה במזרח ועד למצרי גיברלטר במערב. המפגש בין הדת החדשה ותרבותה, לבין התרבויות בארצות שנכבשו, הולידו מדיה חזותית חדשה שממזגת בתוכה את המורשת הביזנטית (הגרקו-רומית), את המורשת הססנית (פרתית ואחמנית) ואת המורשת הערבית.

הממצא החומרי שנחשף בחפירות ארכיאולוגיות בכנסיית "העוגן" בטבריה משקף נאמנה המפגש.

כנסיית העוגן שהוקמה במאה ה-6 לספירה, נבנתה ועוטרה בסגנון הביזנטי האופייני לאותה תקופה. למרות הכיבוש המוסלמי, במאה ה7 לספירה, המשיכה הכנסייה לתפקד עד לרעידת האדמה של שנת 749. הכנסייה שופצה לאחר מכן כשהיא שומרת על צביונה הביזנטי אך מתהדרת באלמנטים חדשים שהגיעו היישר מחצרות הח'ליפים בבגדאד וסאמרא. הכנסייה תפקדה באופן רציף עד למאה ה-13 ורק אז הפכה לבית מגורים. טווח הזמן הארוך שבו תפקדה כנסיית העוגן תחת השלטון המוסלמי מעיד מעל לכל ספק על יחסי גומלין טובים שהתקיימו בין הקהילות הנוצרית והמוסלמית בטבריה, על מצבה הכלכלי של הקהילה הנוצרית ועל ההשפעות התרבותיות והאומנותיות שזרמו ביניהן.

בהרצאתי אציג את הרכיבים הארכיטקטוניים המקוריים של הכנסייה ואת השינויים הסגנוניים שעבר המבנה במחצית השנייה של המאה ה-8 (השלטון העאבסי). השינויים שיוצגו הם תלויי תרבות ללא קשר לפונקציה הדתית של המבנה.

**----------------------------------------**

**על דולמנים, צור וביצורים**

**ערימות סיתות פרהיסטוריות, קברים קדומים ומערך ביצור מנדטורי ברמת רזים**

אורי ברגר ; רשות העתיקות

לנוסעים בכביש החדש המחבר בין צפת למחלף אליפלט, נשקפים בצידי הדרך שטחי טרשים גירניים. אזור זה הידוע בשם רמת רזים, נראה כארץ סלעית בתולית, שלבד מקו החשמל ה"מעטר" אותה, לא השתנתה מאז ימי בראשית. שטח זה שבמורדותיו של הר כנען, הידוע גם כרמת רזים מצויים שרידים ארכיאולוגיים סמויים כמעט מהעין, המספרים על מיזמי בנייה ושינוי נוף קדומים אשר כמעט ואינם מוכרים לחולפים בכביש המהיר החוצה אותה.

חפירות וסקרים ארכיאולוגיים שביצעה רשות העתיקות בעשרים השנים האחרונות חשפו כי, במורדותיו של הר כנען התקיימה פעילות אנושית שראשיתה כבר בתקופות הפרהיסטוריות. רמת רזים שימשה כשדה קבורה מגהליתית במהלך תקופת הברונזה התיכונה, אז הקימו בה אנשי הציוויליזציה המסתורית של בוני הדולמנים, מבני קבורה הזהים באופיים לאלו המוכרים במרחב הארץ ישראלי בגולן וברמת כורזים הסמוכה. מיזם בניה נוסף, גדול מימדים ונשכח שלא בצדק מן התודעה המקומית, היה זה של מערכת ביצורים צבאית בריטית אשר הוקמה בעיצומה של מלחמת העולם השנייה. מערכת זו הכוללת עמדות ירי, בונקרים, תעלות נ"ט ומגננים פרוסה במורדות הרי כנען ובפאתיה של ראש פינה, הייתה חלק ממערך ההגנה המנדטורי כנגד פלישה גרמנית נאצית אפשרית בעיצומה של מלחמת העולם השנייה. בעוד חלקה המערבי של מערכת הגנה בריטית זו, אשר הוקמה סביב חיפה, זכתה למעמד כמעט מיתי בסיפור בנייתה של ארץ ישראל ובסיפורו של הכרמל, מערך הביצור סביב צפת אשר נשכח כמעט לגמרי מן התודעה הציבורית, מצוי כיום גם בסכנת הרס מוחלט עם פיתוחה המואץ של העיר. יש והחשיפה המחודשת לסיפוריה הקדומים של רמת רזים יאפשרו הגנה, שימור וטיפוח של נכסי המורשת הייחודיים הקיימים בו.

**----------------------------------------**

**הקהילות ("קהלים") היהודיות הפחות מוכרות בצפת של המאה ה- 16:**

**זהות קהילתית על פי המקורות ההיסטוריים וממצא ארכיאולוגי חדש**

יוסי סטפנסקי ; מטעם רשות העתיקות

דומה שבכל ההיסטוריה הארוכה של ארץ ישראל, ועד להקמתה של מדינת ישראל, לא הייתה קהילה יהודית מגוונת והטרוגנית כפי שהייתה בצפת של המאה ה- 16. הישוב היהודי בצפת, כמו בקושטא (איסטנבול) ובסלוניקי, היה מחולק ל- 'קהלים' שונים, אך סוד הצלחתו היה בהתנהלות משותפת ברמת הקהילה בכללותה (ה- 'כולל') באמצעות 'בית ועד' של חכמי צפת, במוכנות לפשרות חברתיות והלכתיות ובהתאקלמות בין-עדתית, כולל נישואין 'מעורבים'. על רוב הקהלים אנו יודעים מפנקסי המיסים העות'מאנים, אך היו גם קהילות וקבוצות שלא נרשמו בפנקסים, עליהן יודעים ממקורות היסטוריים וגם מן הממצא הארכיאולוגי. הקהלים הגדולים ביותר היו, כמובן, הספרדיים: 'קסטיליה', 'אראגון - קטלוניה', 'קורדובה', 'סויליה' (או 'סיציליה'?), 'בית יעקב', 'קהל גדול' וה- 'פורטוגזים' (קהילת האנוסים?).

הקהילה הוותיקה ביותר בצפת הייתה עדת המוסתערבים, ילידי הארץ דוברי ערבית, צאצאי משפחות שלא עזבו את הארץ או שהיגרו למרכזים קרובים יחסית כמו קאהיר, דמשק וחלב. בבית הקברות בצפת נמצאות המצבות של רבני קהילה זו מראשית המאה ה- 16: רבי משה הדיין ובנו רבי ישועה הלוי. על אף שהקהילה הלכה והתמעטה, צאצאיה נמצאים עדיין בקרבנו – גם בצפת – ולדעתי הגיע הזמן לערוך עליהם מחקר אנתרופולוגי-סוציולוגי.

על אף הדומיננטיות ה'ספרדית', הייתה בצפת גם קהילה של 'רומניוטים' – אירופאים 'ותיקים', לא ספרדיים, שמוצאם מהמרחב האיטלקי-יווני. לקהילה היה בית כנסת 'גריגוס' או 'בית הכנסת של היוונים', שעמד לדעתי במקום 'בית מדרש האר"י' של היום.

בצפת היו כמה קהילות 'אשכנזיות': יוצאי גרמניה, הונגריה וגם 'פרנקים' (צרפתים?). בראש עדת האשכנזים עמד ר' יהודה אברלין; אשתו, 'רחל האשכנזית', הייתה דמות ססגונית בפי עצמה, שהעריצה את ר' חיים ויטאל ואף חלמה עליו. יתכן שמצבה ועליה הכיתוב "ציון מהצנועה מרת רייצלה אשכנזית נ"ע" היא שלה.

קהילה נוספת הייתה של יהודי פרובנס (דרום צרפת, על גבול ספרד-קטלוניה), שבראשה עמד הרב משה גאלאנטי. לאחרונה נתגלתה מערה בבית הקברות, ובה מצבות עם שמות של יהודים שמוצאם כנראה מ- 'נרבונה', המרכז היהודי החשוב של פרובנס בימי הביניים. האם אלה נפטרים שהועלו לקבורה בצפת? או, שהם חברי קהילת פרובנס בצפת של המאה- 16? על כל פנים, כתובות הקבורה (כמו: "ציון הנעלה דון גדליה די נרבונה נ"ע ") רומזות שמדובר בספרדים– שרק מוסיף לתעלומה.

מבין הקהילות ה- 'איטלקיות', היו: קהל 'איטליה' ('הלועזים'; אזור מרכז וצפון איטליה היום); קהל 'אפוליה' (דר'-מז' איטליה); וקהל 'קלבריה' (דרום מערב איטליה; מוצאו של רבי חיים ויטאל). בבית הקברות נמצאה מצבה של ר' אברהם טרבוט (1529), ראש ישיבה בצפת, ממשפחה ידועה שמוצאה ממחוז מארקה שבמזרח איטליה, וכן המצבה של 'ר' בנימין איטליאנו' (1579 לסה"נ).

קהילות קטנות נוספות בצפת היו של המוגרבים (צפון אפריקה), של יהודים מבוסניה ושל בבלים מעיראק. האם הייתה קהילה תימנית בצפת? יש עדויות שתימנים ביקרו ואף למדו ולימדו בצפת של המאות 15 – 16, ובראשן תיאוריו של ר' זכריה יחיא אלצ'אהרי משנת 1567. האם הייתה להם קהילה, או לפחות בית כנסת עם תפילות בנוסח תימן ('בלאדי', כמובן)?

ולבסוף, יש מקום להזכיר 'קבוצה' נוספת, שקיומה מתגלה אט-אט בשנים האחרונות בבית הקברות של צפת. אלה לפחות ארבעה רופאים, שניים מהם 'מובהקים' (מדופלמים, שלמדו בבית ספר לרפואה באירופה? או אולי מרפאים בעזרת פסוקים מן התנ"ך?): ר' יהושע 'ן נון ו- ר' אברהם 'ן עזרא, ושניים נוספים בעלי התואר 'הרופא' ללא המילה 'המובהק'. יש לציין, שגם במפקד העות'מאני של 1596 מוזכרים ארבעה רופאים.

**----------------------------------------**

**פולחן חורבות בחצור בתקופת הברזל: מהו העבר שמנסים להאדיר?**

שלומית בכר ; המרכז לחקר ההיסטוריה של הים התיכון באוניברסיטת חיפה

במאה ה-13 לפנה"ס נחרבה העיר הכנענית חצור בחורבן אלים ונרחב על ידי שריפת העיר. שכבת החורבן, אשר במבנים מסוימים באתר הגיעה לגובה של כ-3 מטרים, כללה לבני בוץ שרופות,

קורות עץ נפולות ומפוחמות, כלי חרס מנופצים ואורתוסטטים (לוחות בזלת ששימשו לחיפוי קירות) שבורים. עדיין קיים ויכוח במחקר בנוגע לזהותם של אלו שהחריבו את העיר ובנוגע לתהליך שהביא לחורבנה המוחלט של חצור.

לאחר פער של כ-150 שנים, חודש היישוב באתר, כיישוב ארעי וקטן. ביישוב זה, המתוארך למאה ה-11 לפנה"ס, זוהו שני מתקני פולחן הבנויים על גבי חורבות העיר הכנענית. במאה ה-10 לפנה"ס נוסד מחדש היישוב העירוני בחצור וסמוך לשער העיר נבנה מתחם פולחני אשר גם הוא קשור בחורבות העיר.

מתחמי פולחן אלו יעמדו במרכז ההרצאה. פולחן חורבות מוכר מהאזור האגאי מסוף האלף השני וראשית האלף הראשון לפנה"ס. יש הטוענים כי פולחן זה נועד ליצור מוסדות חברתיים ופוליטיים חדשים, להאדיר את העבר המפואר בכדי ליצור לגיטימיות לסדרים חברתיים ופוליטיים חדשים, או ליצור הבחנות חברתיות, תוך שימוש בסיפורי העבר המפוארים. מתחמי פולחן החורבות שנחשפו בחצור ייבחנו לאור אפשרויות אלו וכן ייבחנו מספר שאלות: מה היה הקשר של התושבים החדשים לעיר הכנענית? האם פולחן החורבות והטקסים שהתבצעו בהקשרו מלמד על האדרת העבר הכנעני או שמא מדובר בהאדרת הגיבורים שהביאו לחורבן העיר? ובהמשך לכך, האם ניתן ללמוד מתוך כך על זהותם של תושבי העיר? האם יש קשר בין פולחן החורבות לבין הטקסט המקראי המתאר את חורבן חצור, "ראש כל הממלכות האלה"?

**----------------------------------------**

**מחורבן ונטישה לישוב מחדש - זהותו האתנית של הגליל העליון בתקופה הפרסית**

יואב לרר ; רשות העתיקות

דוקטורנט במחלקה ללימודי א"י וארכאולוגיה באוניברסיטת בר-אילן

הגליל ומישור החוף הצפוני, היו הראשונים מבין אזורי ממלכת ישראל שנכבשו על ידי האשורים תחת הנהגתו של תגלת פלאסר הג' (לפסה"נ 733/32). הממצאים הארכיאולוגים מלמדים כי ישובים מרכזיים חרבו ובמקורות הכתובים עולה תמונה דומה. המקרא מספר על כיבוש ערים בכל רחבי צפון הארץ: עיון, אבל בית מעכה, ינוח, קדש, חצור, הגלילה, וכל ארץ נפתלי (מלכים ב ,טו :כט) גם הנביא ישעיהו מתאר את הדרמה המתרחשת בממלכה הצפונית (ישעיהו ח' כ"ב-כ"ג). באנאלים של תגלת פלאסר הג ', מצוינים גם מספרים מקוטעים של תושבים שהוגלו מיישובים שונים לאשור. במערך המנהל שאותו יצרו האשורים לאחר הכיבוש, היו הגליל ההררי ועמקי הצפון לחלק מפחוות מגידו. מדיניות ההגליה החד צדדית, שאותה נקטו האשורים כלפי הגליל השאירה שטח זה נטוש וחרב חלקית, במשך קרוב למאתיים שנה.

מעבודת המחקר בנושא "הגליל העליון בתקופה הפרסית: פריסה יישובית ותרבות חומרית" שאותה ערכתי בשנת 2010 במסגרת עבודת MA בחוג לארכאולוגיה באוניברסיטת חיפה, עולה שבתקופה הפרסית (מהמחצית השנייה של המאה הה' לפסה"נ) מתחוללת בגליל העליון פריחה יישובית הכוללת שישים ותשעה ישובים, וזאת לאחר פער מניתוח הפריסה היישובית של אתרי התקופה הפרסית בגליל העליון. בתקופה זו נמצאו בגליל העליון המערבי 32 אתרי ישוב. מניתוח טופוגרפי של הפריסה היישובית מתברר שרוב היישובים התרכזו לאורך השלוחות היורדות ממזרח למערב לעבר מישור החוף הצפוני ועמק עכו. בגוש הר מירון במרכזו של הגליל העליון נמצאו 16 ישובים. בגליל העליון המזרחי נמצאו 21 אתרים מהתקופה הפרסית. צפיפות האתרים לקמ"ר בכל האזורים הייתה דומה, דבר המצביע לדעתי על כך שהגל היישובי של התקופה הפרסית הקיף בצורה אחידה את כל שטחי הגליל העליון. בשלב זה של המחקר נותרה שאלת שיוכם האתני של תושבי הגליל העליון בתקופה הפרסית ללא תשובה ויתכן שמהלך חידוש היישוב בגליל העליון בתקופה הפרסית קשור, כפי שהציע אלאי, בהתפשטות הערים הפניקיות דרומה והגידול באוכלוסיית עריהם.

**-------------------**

**זהות של סטודנטים חרדים הלומדים במכללת צפת**

**לעומת סטודנטים הלומדים במוסדות חרדיים עצמאיים במרחב הגליל**

**יפה מושקוביץ ; המכללה האקדמית צפת, המכון לחקר הקיבוץ והרעיון השיתופי, אונ' חיפה**

**עידו ליברמן ; המכללה האקדמית גליל מערבי**

המחקר בוחן את השפעת מאפייני הזהות האישית של סטודנטים חרדים הלומדים במוסדות להשכלה גבוהה בקהילות סגורות במרחב הציבורי הגלילי וסוג המוסד שבו הם לומדים, על שינויים בתפיסה העצמית שלהם וביחסם לקבוצות חברתיות אחרות. במסגרת המחקר נעשתה השוואה בין סטודנטים חרדים בעלי זהות המאופיינת כאוניברסליות, לסטודנטים בעלי זהות כפרטיקולריסטית, ושל סטודנטים חרדים הלומדים במוסדות אקדמיים מעורבים, שבו הם באים במגע עם קבוצות אחרות של סטודנטים בקמפוס (ביניהם: סטודנטים חילונים, דתיים, ערבים ועוד) לסטודנטים חרדים שלומדים במוסדות אקסקלוסיביים שבהם לומדים רק סטודנטים חרדים. ככלל סטודנטים חרדים העדיפו ללמוד במוסדות בקהילה הסגורה, למרות שמספרם של סטודנטים חרדים במוסדות האקדמיים הרגילים עולה בהתמדה. הסטודנטים החרדים לומדים במסדרות נפרדות בתוך המכללה ובמוסדות אקדמיים אחרים, אך עדין הם נמצאים ביחסי גומלין עם קבוצות אחרות של סטודנטים.

על בסיס סקירת הספרות, הנחנו כי סטודנטים הלומדים במכללת צפת יבנו לעצמם זהות אישית חדשה הכוללת בתוכה שינוי עמדות. הן כלפי קבוצת הפנים שלהם, והן כלפי קבוצות חוץ של סטודנטים. זאת בניגוד לסטודנטים אשר לומדים במוסדות אקדמיים חרדיים אקסקלוסיביים, אשר יפתחו זהות אחרת מסטודנטים הלומדים במוסדות אקדמיים רגילים (מכללת צפת).

המחקר נעשה באמצעות שאלון שהורכב מארבעה חלקים שכללו: מדידה של היחוס חברתי, העמדות, הרגשות והזהות העצמית, וכן שאלות דמוגרפיות שונות. השאלון הועבר ל 151 סטודנטים הלומדים במכללת צפת ובמוסדות אקדמיים חרדיים.

בהרצאתנו נציג את ממצאי המחקר שבהם עלה כי, סטודנטים חרדים הלומדים במכללת צפת פיתחו "זהות אוניברסלית" פתוחה יותר המקבלת ערכים של החברה הישראלית, אך זהותם עדין לא מעוצבת כיוון שהם נמצאים בשלב מעבר המאופיין בבלבול ואנומיה. לעומת זאת, סטודנטים הלומדים במוסדות סגורים, פיתחו זהות יותר "ייחודית" הדוחה את התרבות הדומיננטית. ממצאי המחקר מלמדים כי פותחה זהות שונה במוסדות חברתיים סגורים לעומת מוסדות אקדמיים רגילים, אך בניגוד למצופה נמצא כי סטודנטים במוסדות סגורים פיתחו רגש חיובי לסטודנטים אחרים הלומדים במסגרות אקדמיות ציבוריות.

**----------------------------------------**

**מזהות היפית לזהות רוחנית-אלטרנטיבית: תולדותיה של המושבה ההיפית בראש-פינה העתיקה**

**מריאנה רוח-מדבר שפירא ; המכללה האקדמית צפת**

**טל אלוהב ; אוניברסיטת תל-אביב**

מהו מקור הדימוי הרוחני-אלטרנטיבי של ראש-פינה? במידה רבה הוא קשור לתולדות המושבה ההיפית הראשונה בישראל, שפעלה ברחוב העליון הציורי של המושבה החל משנות ה-1960. במעלה כביש תלול מרוצף-אבן, בין בתים נטושים, עצי בוסתן עתיקים ומי מעיין זורמים, התרחש פרק היסטורי בלתי-מוכר של אימוץ מקומי-ישראלי של תרבות-הנגד, במעין "בועה" מחוץ לזמן ולמקום הישראליים, ערב מלחמת ששת-הימים.

מחקרנו חשף את התשתית הפונקציונלית שנוכסה בידי המתיישבים ההיפיים, כמו גם את היתרון שמצאו בהעדר תשתיות מסוימות, שאיפשר את אורח-חייהם המיוחד. הסיפור ההיסטורי מורכב משלוש מערכות: הגל הראשון, בו התיישבו בראש-פינה העתיקה יחידים שפלשו למבנים ברוח הסקווטינג ההיפי; הגל השני, בו התבססה והעמיקה הפעילות האמנותית והרוחנית של הקהילה המתרחבת; והגל השלישי, בו האתר הפך ליעד תיירותי הממותג באמצעות נרטיב ציוני, תוך השתקת הפרק ההיפי-אלטרנטיבי. שמחת וותיקי המושבה על החייאת המבנים הנטושים הפכה במהרה לעוינות, ככל שזו שגשגה מעבר למשוער. בעקבות זאת, התפתח בהדרגה מאבק תודעתי סביב סמליותו של הרחוב העליון, שרוב מבקרי "מושבת הראשונים" באתר השחזור של ראש-פינה העתיקה אינם מודעים לו.

בהרצאה נציג את הדימוי הרוחני-אלטרנטיבי של ראש פינה כיום, ואת השורשים ההיסטוריים הלא-ידועים שלו. נעמוד על הזהויות הרוחניות השונות שאפיינו את ההתיישבות בראש פינה העתיקה וסביבה, ועל העימות בין הנראטיב הציוני-חקלאי-ממסדי לנראטיב ההיפי-רוחני.

**----------------------------------------**

**זהויות גליליות בספרי מסע צרפתיים במאה התשע-עשרה**

**שושנה-רוז מרזל ; המכללה האקדמית צפת**

בהרצאה זו, אציג את רשמיהם של מספר סופרים צרפתיים (למרטין, פלובר ולוטי) אשר סיירו בגליל במהלך המאה התשע-עשרה. כל הסופרים האלה ראו את אותם המקומות, בשנים די קרובות, אך כל אחד מהם תיאר את האתרים בזוויות שונות ובפרספקטיבה משלו. למרטין התעניין בתושבי המקום על זהויותיהם השונות, פלובר ראה בגליל בעיקר את הנוף, בתוכו שיבץ גם זהויות מקראיות. האחרון שבהם, לוטי, ערך בגליל מסע חיפוש אחר זהותו הדתית. לאחר הצגת דבריהם של כל הסופרים, אערוך סיכום משווה בין כולם.

**----------------------------------------**

'מכללת אילמה' באור הגנוז – זהות קבלית עכשווית בדיאלוג עם תרבויות אסייתיות

**איתמר תיאודור; החוג למיסטיקה ורוחניות, המכללה האקדמית צפת**

**מר בצלאל ברנדוויין; החוג ללימודי א"י, אוניברסטת חיפה**

היישוב אור הגנוז הוקם על ידי תלמידיו של הרב מרדכי שיינברגר תלמידו של הרב ברוך אשלג, בנו וממשיכו של הרב יהודה לייב אשלג המכונה "בעל הסולם", המהווה נשיא היישוב ומורה דרך. הרב שיינברגר שואף ליישם את תורתו של הרב אשלג דרך היישוב אותו הוא ממשיך להוביל בדגש על חשיבות הרעיון "ואהבת לרעך כמוך" ויישומו בכל רבדי החיים, דרך החיבור וההכוונה של תורת הקבלה והחסידות המהווה מפה ודרך ליישום תורות אלו.

אחד מתלמידיו של הרב שיינברגר המשפיעים בישראל, הוא הרב יובל אשרוב המתגורר באור הגנוז, ואשר הקים את מכללת "אילמה", שדרכה הוא מפיץ את תורתו של הרב אשלג בדרכו הייחודית. תורתו של הרב אשרוב משלבת בין טיפול בגוף ובנפש על בסיס תורתו של הרב אשלג בשילוב פרשנויותיו הייחודיות לתורות קבליות, רפואיות וחסידיות, דרך יישום תורות רפואיות הודיות וסיניות, פירוש המביא לשילוב קבלי-חסידי ואסייתי ניו אייג'י ומקורי. נראה שהגליל מהווה מקור השראה לפעולותיו, וממנו הוא משפיע על אנשים רבים בישראל, בין אם חילוניים ובין אם דתיים.

הרצאתנו תעסוק בשיטתו של הרב אשרוב על חידושיה הייחודיים ובכלל זה שיטתו הטיפולית של המכונה 'עין הבדולח'; זו מבוססת על חיבור ייחודי וחדשני בין עקרונות הרפואה הטבעית ותורות מן הרפואה הסינית ו"עולם הרפואה והמחשבה המזרחי", ולבין טקסטים יהודיים רבניים, קבליים וחסידיים. נסקור את המקורות העיקריים של שיטה זו, ונציג דרך דוגמאות שונות כיצד חיבור ייחודי זה מצליח לתפוס קהל רחב ומגוון ברחבי הגליל המהווה אבן ראשה לחידוש גלילי ייחודי ולחיבור בין ניו אייג', עולם היוגה והמזרח ולבין חסידות וקבלה. נטען כי תמהיל זה מצליח להכות שורשים בגליל בזכות הקרבה להר מירון ,כלומר כי הקירבה של 'אילמה' למירון מהווה לא רק "הכשר" לתמהיל ייחודי זה, אלא מייצרת ל'אילמה' בכלל ולשיטת 'עין הבדולח' בפרט, ניחוח כמוס ומסתורי המתכתב עם קבלתו של הרב אשלג , קבלת האר"י וקבלת ר' שמעון בר יוחאי.